2018. gada 13. novembrī Noteikumi Nr. 682

Rīgā (prot. Nr. 52 34. §)

**Kārtība, kādā izbeidz piemērot atkritumu statusu no nolietotām riepām iegūtiem gumijas materiāliem**

Izdoti saskaņā ar

Atkritumu apsaimniekošanas likuma   
6. panta 1.1 punktu

1. Noteikumi nosaka kārtību, kādā izbeidz piemērot atkritumu statusu no nolietotām riepām iegūtiem gumijas materiāliem.
2. Par otrreizējām izejvielām šo noteikumu izpratnē ir uzskatāmi nolietotu riepu smalcināšanas, drupināšanas, plēšanas, griešanas vai granulēšanas ceļā iegūti gumijas materiāli, ja tos pēc riepu pārstrādes plānots realizēt tirgū tālākai izmantošanai ar saistvielu vai bez tās un tie atbilst visiem šo noteikumu 1. pielikumā minētajiem kritērijiem.
3. No nolietotām riepām iegūst šādas otrreizējās izejvielas:
   1. gumijas pulveri – nolietotu riepu smalcināšanas ceļā iegūtu gumijas materiālu, kura daļiņu izmērs nepārsniedz 0,8 milimetrus;
   2. gumijas granulas – nolietotu riepu granulēšanas ceļā iegūtu gumijas materiālu, kura daļiņu izmērs ir no 0,9 milimetriem līdz 20 milimetriem;
   3. gumijas skaidas – nolietotu riepu drupināšanas, smalcināšanas vai plēšanas ceļā iegūtu gumijas materiālu, kura neregulāras formas daļiņu izmērs galvenokārt ir no 10 milimetriem līdz 50 milimetriem ar pieļaujamiem tekstila piejaukumiem;
   4. sasmalcinātu gumiju – nolietotu riepu drupināšanas, smalcināšanas vai plēšanas ceļā iegūtu gumijas materiālu, kura neregulāras formas daļiņu izmērs galvenokārt ir no 50 milimetriem līdz 300 milimetriem ar pieļaujamiem metāla stiepļu un tekstila piejaukumiem;
   5. gumijas atgriezumus – nolietotu riepu drupināšanas, smalcināšanas, griešanas vai plēšanas ceļā iegūtu gumijas materiālu, kura neregulāras formas daļiņu izmērs galvenokārt ir no 300 milimetriem līdz 500 milimetriem ar pieļaujamiem metāla stiepļu un tekstila piejaukumiem.
4. Gumijas materiāli nav uzskatāmi par otrreizējām izejvielām, bet uzskatāmi par atkritumiem, ja tie tiek izmantoti šādiem mērķiem:
   1. sadedzināšanai ar enerģijas reģenerāciju vai bez tās;
   2. pirolīzei, plazmolīzei, gazifikācijai un līdzīgiem tehnoloģiskiem procesiem, kuru rezultātā tiek izmainītas gumijas materiālu raksturīgās fizikālās vai ķīmiskās īpašības;
   3. apglabāšanai poligonā vai uzglabāšanai ilgāk par vienu gadu.
5. Nolietotu riepu pārstrādātājs nodrošina, ka:
   1. katrai otrreizējo izejvielu partijai ir aizpildīta deklarācija par otrreizējo izejvielu atbilstību šo noteikumu 1. pielikumā minētajiem piemērotā atkritumu statusa izbeigšanas kritērijiem saskaņā ar šo noteikumu 2. pielikumu (turpmāk – atbilstības deklarācija);
   2. pārstrādājamo nolietoto riepu uzskaiti veic atbilstoši normatīvajiem aktiem par vides statistikas oficiālajām veidlapām;
   3. katrai otrreizējo izejvielu partijai transportēšanas laikā ir pievienota viena atbilstības deklarācijas kopija papīra dokumenta formā, nodrošinot Valsts vides dienestam iespēju no nolietotu riepu pārstrādātāja pēc pieprasījuma saņemt atbilstības deklarācijas oriģinālu.
6. Atbilstības deklarācija tiek sagatavota elektroniski saskaņā ar normatīvajiem aktiem par elektroniskajiem dokumentiem.
7. Nolietotu riepu pārstrādātājs glabā atbilstības deklarāciju piecus gadus pēc tās sagatavošanas datuma un iesniedz to 10 darbdienu laikā pēc atkritumu apsaimniekošanas jomas kompetento institūciju pieprasījuma.
8. Nolietotu riepu pārstrādātājs pievieno produkta tehnisko specifikāciju katrai otrreizējo izejvielu partijai.
9. Persona, kas atbildīga par otrreizējo izejvielu ievešanu Latvijas teritorijā, nodrošina, ka nolietotu riepu pārstrādātājs katrai otrreizējo izejvielu partijai pievieno apliecinājumu ar informāciju par sūtījumam raksturīgajām fizikālajām un ķīmiskajām īpašībām, kā arī informāciju par nolietotu riepu pārstrādātāju.
10. Persona, kas atbildīga par otrreizējo izejvielu ievešanu Latvijas teritorijā, glabā šo noteikumu 9. punktā minēto apliecinājumu piecus gadus pēc tā sagatavošanas datuma un iesniedz to 10 darbdienu laikā pēc atkritumu apsaimniekošanas jomas kompetento institūciju pieprasījuma.
11. Nolietotu riepu pārstrādātājs ievieš kvalitātes pārvaldības sistēmu, lai nodrošinātu nolietotu riepu pārstrādes procesa izsekojamību. Nolietotu riepu pārstrādātājs ievēro otrreizējo izejvielu pircēja tehniskajā specifikācijā noteiktās otrreizējo izejvielu kvalitātes prasības un raksturīgās fizikālās un ķīmiskās īpašības.
12. Kvalitātes pārvaldības sistēma ietver detalizētu riepu pārstrādes procesa aprakstu, kurā iekļauta šāda informācija:
    1. nolietotu riepu pārstrādes procesa kvalitātes uzraudzības apraksts atbilstoši šo noteikumu 1. pielikumam;
    2. izmantotā paraugu ņemšanas metodika, paraugiem veiktās fizikālās un ķīmiskās analīzes, otrreizējo izejvielu marķējums, iepakošanas un glabāšanas procesa apraksts;
    3. nolietotu riepu atbilstības kritēriji, kontroles pasākumu veidi nolietotu riepu atbilstības izvērtēšanai un rezultātu dokumentēšanas veids;
    4. pilna nolietotu riepu pārstrādes cikla apraksts, tostarp pārstrādes procesā radīto atkritumu turpmākas apsaimniekošanas un uzglabāšanas nosacījumi, kā arī informācija par otrreizējo izejvielu realizācijas iespējām;
    5. otrreizējo izejvielu kvalitātes atbilstības kritēriji un paškontroles kritēriji atbilstoši šo noteikumu 1. pielikumam;
    6. nolietotu riepu pārstrādātāja speciālisti, kas ir atbildīgi par katru nolietotu riepu pārstrādes procesa posmu;
    7. nolietotu riepu pārstrādes iespējamie apjomi.
13. Nolietotu riepu pārstrādātājs šo noteikumu 12. punktā minēto informāciju glabā piecus gadus no otrreizējo izejvielu partijas iegūšanas dienas.
14. Nolietotu riepu pārstrādātājs pārskata kvalitātes pārvaldības sistēmu reizi gadā, kā arī tad, ja tiek veiktas būtiskas izmaiņas otrreizējo izejvielu ieguves tehnoloģiskajos procesos vai tiek mainītas otrreizējo izejvielu raksturīgās fizikālās vai ķīmiskās īpašības.
15. Nolietotu riepu pārstrādātājs vai par otrreizējo izejvielu ievešanu Latvijas teritorijā atbildīgā persona pēc atkritumu apsaimniekošanas jomas kompetento institūciju rakstiska pieprasījuma nodrošina piekļuvi visām ar nolietotu riepu pārstrādi un uzglabāšanu saistītajām teritorijām, telpām un dokumentācijai, lai pārliecinātos par šo noteikumu prasību izpildi.
16. Nolietotu riepu pārstrādātājs informē otrreizējo izejvielu pircēju, ka nolietotu riepu pārstrāde tiek veikta, izmantojot kvalitātes pārvaldības sistēmu.
17. Ja no citām valstīm tiek ievests no nolietotām riepām iegūts gumijas materiāls, bet kompetentās nosūtīšanas un galamērķa institūcijas nevar vienoties par tā klasifikāciju, piemēro Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta 1. punkta nosacījumu.

**Informatīva atsauce uz Eiropas Savienības direktīvu**

Tiesību normas saskaņotas ar Eiropas Komisiju un Eiropas Savienības dalībvalstīm atbilstoši Eiropas Parlamenta un Padomes 2015. gada 9. septembra Direktīvai (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards